[{"text_idx": "#000001", "text": "Ym mis Rhagfyr fe wnaethon ni arolwg bach cyflym ar Twitter am y gair \u2018mewnwelediad\u2019, sydd wedi bod yn cael ei ddefnyddio ar gyfer \u2018insight\u2019 yn y Gymraeg. Gyda 1.5 biliwn enghraifft o \u2018insight\u2019 yn cael eu nodi wrth chwilio ar Google, does ryfedd ei fod yn air sy\u2019n codi\u2019n aml i gyfieithwyr."}, {"text_idx": "#000002", "text": "Ond mae\u2019n peri penbleth i ni. Sut mae ei gyfieithu i\u2019r Gymraeg? Yn sicr, mae \u2018mewnwelediad\u2019 yn cael ei ddefnyddio \u2013 mae Google yn nodi dros 35,000 o enghreifftiau o \u2018mewnwelediad\u2019/\u2018fewnwelediad\u2019. Ac mae hyd yn oed yn cael ei argymell gan Y Termiadur Addysg a thermiaduron eraill. Ond a dweud y gwir yn blaen, da ni ddim yn rhy hoff o'r gair yma. Mae\u2019n amlwg yn gyfieithiad uniongyrchol o\u2019r Saesneg IN + SIGHT (er nad yw \u2018gwelediad\u2019 ar ei ben ei hun yn air cyffredin mewn Cymraeg cyfoes!) A da ni ddim yn cofio\u2019i glywed mewn Cymraeg llafar erioed (i\u2019w ychwanegu at y rhestr o eiriau cyffelyb). Ta waeth, da ni\u2019n cofio siarad gyda chyfieithydd arall am y gair, a hynny flynyddoedd yn o\u0302l, a oedd yn synnu at ein hymateb negyddol! Felly, mae'n ymddangos bod gwahaniaeth barn ymysg cyfieithwyr. Ond beth yw barn pobl eraill?"}, {"text_idx": "#000003", "text": "Gwahaniaeth barn ddangosodd ein holiadur bach ni hefyd. 40% yn cytuno bod \u2018mewnwelediad\u2019 yn gyfieithiad da ar gyfer \u2018insight\u2019, 33.3% yn dweud ei fod yn gyfieithiad carbwl, ac 20% yn ymateb gyda 'Sori, beth?' Gyda\u2019i gilydd roedd yr ymatebion negyddol yn 53.3% o gymharu a\u0302\u2019r cadarnhaol ar 40%. Dydy 53.3% ddim yn fwyafrif mawr o bell ffordd. Ond mae\u2019n fwy nag a bleidleisiodd i adael yr Undeb Ewropeaidd yn 2016!"}, {"text_idx": "#000004", "text": "O ddifri, mae yma hollt. Ond mae\u2019r canlyniad hefyd yn rhybudd i ni gyfieithwyr ystyried a yw\u2019r iaith a ddefnyddiwn bob amser yn taro deuddeg gyda\u2019n cynulleidfa. Dyna ydy gwaith cyfieithydd \u2013 trosi testun i iaith arall gan gadw at arddull y gwreiddiol gystal a\u0302 phosib mewn iaith sy\u2019n cyfathrebu\u2019n glir a\u0302\u2019r gynulleidfa (os, yn wir, dyna mae\u2019r gwreiddiol yn ei wneud!) Gall hynny fod yn anodd yn y Gymraeg. Dwi\u2019n deall yn iawn y demtasiwn \u2013 a rheidrwydd weithiau \u2013 defnyddio \u2018mewnwelediad\u2019. Ond bosib iawn bod angen weithiau addasu yn o\u0302l y cyd-destun a\u2019r gynulleidfa. Onid oes opsiynau eraill o bryd i\u2019w gilydd?"}, {"text_idx": "#000005", "text": "Ond gochelwch! Chydig o hwyl yw hyn, nid arolwg dibynadwy yn dilyn methodoleg gadarn! Wnaethon ni ddim meddwl yn galed iawn am y cwestiynau, ac roedden ni wedi\u2019n cyfyngu braidd gan y cyfrwng \u2013 pedwar cwestiwn mae Twitter yn ei ganiata\u0301u, a nifer fechan o nodau ar gyfer pob un o\u2019r rheiny. At hynny, 15 o ymatebion gafwyd! Ac o\u2019r rheiny, dydyn ni ddim yn gwybod pwy ymatebodd i\u2019r arolwg, does dim gwybodaeth am eu cefndir nhw. Dim ond eu bod nhw\u2019n siarad Cymraeg yn ddigon da i ateb yr arolwg ac i gynnig barn (da ni\u2019n tybio!) Bosib mai cyfieithwyr yw\u2019r rhai a nododd bod \u2018mewnwelediad\u2019 yn air da! Bosib eu bod nhw wedi hen arfer a\u0302\u2019r term erbyn hyn, ac eraill sy ddim yn sgwennu cyfieitheg drwy\u2019r dydd bob dydd yn llai cyfarwydd ag e. Ond wyddwn ni ddim am hynny chwaith. Dim ond dyfalu."}, {"text_idx": "#000006", "text": "Gyda llaw, chafwyd yna ddim sylwadau gan y rhai a nododd \u2018arall\u2019, felly da ni yn y tywyllwch am hynny."}, {"text_idx": "#000007", "text": "Basen ni wrth ein boddau yn clywed eich barn chi am \u2018mewnwelediad\u2019. A hefyd am unrhyw eiriau eraill, neu elfennau eraill am y Gymraeg a/neu gyfieithu. Sgrifennwch sylw isod."}, {"text_idx": "#000008", "text": "Dyma oedd geiriad y cwestiwn -"}]